NG gemeente Gobabis is 'n gemeente van die Nederduitse Gereformeerde Kerk in die ooste van Namibië. Van 1961 af was daar ook 'n dogtergemeente op die dorp, die NG gemeente Gobabis-Suid, maar dit is op 21 Oktober 2012 by die moedergemeente ingelyf, die laaste van die sewe dorpe in Namibië wat eers twee NG gemeentes gehad het. Vandat Walvisbaai-Noord in 2017 ontbind het, het Walvisbaai twee gemeentes, nie meer drie nie. Die gemeente is op 24 November 1939 van die NG gemeente Windhoek afgestig en hou reeds op 11 Desember daardie jaar sy eerste kerkraadsvergadering onder voorsitterskap van die konsulent, ds. K.W. le Rouw, Windhoek se leraar, om sy eerste beroep uit te bring, maar dit was sonder welslae. Op sy tweede vergadering op 2 Maart 1940 word prop. F.J. Hay beroep en hy word dan op 18 Mei 1940 as herder en leraar van die gemeente bevestig. Na 'n besonder vrugbare dienstyd van vyf jaar het ds. en mev. Hay van die gemeente afskeid geneem, nadat reeds begin is met die bou van die gemeente se eerste pastorie.